《调琴引》
清代·汪轫

玉虫光薄钗头冷，秋雨秋风弦上紧。十指踌躇凤不飞，蟪蛄声咽芙蓉醒。

金徽无语歌未稳，相思满镜凋铅粉。暮云寒破出高庭，五更一树秋红陨。

作者简介：（1711—1767）江西武宁人，字辇云，一字迂行，号鱼亭。乾隆优贡生，官吉水训导。治古文有名当世，尤好为诗。与蒋士铨相亲，又以工诗齐名。少时孤贫，为人戆直。有《鱼亭诗钞》、《藻香馆词》。